Muzej za umjetnost i obrt (MUO) i Galerija naivne umjetnosti Hlebine postali su, zahvaljujući projektu Google Cultural, dostupni za razgledavanje diljem svijeta, kroz virtualne muzejske ture s uslugom Street Viewa.



Virtualni obilazak postava putem interneta predstavit će više od 200 umjetničkih djela MUO-a te 154 djela hlebinske galerije, uz mogućnost odabira pojedinih radova za dodatne informacije ili detaljniji uvid. Fotografije odabranih galerija od 360 stupnjeva omogućuju jednostavnu navigaciju kroz više od 25 soba u MUO-u, uključivši gornji kat s kolekcijama keramike, satova, bjelokosti, metala i tekstila. 'Online' posjetitelji mogu razgledati i dvije interaktivne izložbe MUO-a, koje uz pomoć izložaka iz stalnog postava prikazuju promjenu stilskih razdoblja od gotike do grafičkog i produkt dizajna devedesetih, te priču o stogodišnjem razvoju ručnih satova.



Neki od najvažnijih izložaka online izložbe MUO-a su pladanj s prikazom trijumfa Bakha i Arijadne, izuzetno reprezentativan primjerak engleskog srebrnarstva inspiriran motivima klasične antike, sat kojim je obilježen prvi let balona koji su 1783. konstruirala braća Montgolfier te djela, među ostalima, Tomislava Krizmana, Roberta Frangeša Mihanovića, Raoula Goldonija, Borisa Bućana, Ljube Babića, Ivana Picelja, Ede Murtića. Stalni postav na tri kata svjedoči o umjetnosti i obrtu u Hrvatskoj od gotike do suvremenosti prikazujući više od tri tisuće predmeta, od remek djela do javnosti manje poznatih izložaka, rekao je ravnatelj MUO-a Miroslav Gašparović.



Među izlošcima Galerije naivne umjetnosti Hlebine ističu se slike Ivana Generalića, koji je na platformi predstavljen vlastitom donacijom iz 1980. i Mirka Viriusa, također pripadnika prve generacije Hlebinske škole. Po riječima Marijana Špoljara, ravnatelja Muzeja grada Koprivnice, čiji je Galerija sastavni dio, izbor njihove galerije dokaz je zanimljivosti i aktualnosti fenomena kojim se bavi. Govori i o prepoznatom organskom jedinstvu teme, prostora i društvenog konteksta, dinamičnosti i otvorenosti te institucije te njezinom potencijalu.



Google Cultural Institute izrađuje alate koji omogućavaju kulturnom sektoru dijeljenje različitog naslijeđa na internetu, a u partnerstvu je s više od tisuću institucija pružajući platformu više od 200 tisuća umjetničkih radova te šest milijuna fotografija, videa, rukopisa i drugih dokumenata s područja umjetnosti, kulture i povijesti.



